Grupul Romgaz a înregistrat, în primul trimestru al acestui an, un profit net consolidat de 1,24 miliarde lei, mai mare cu 28% faţă de aceeaşi perioadă a anului trecut, conform datelor transmise Bursei de Valori Bucureşti.
Potrivit sursei citate, Romgaz a raportat o cifră de afaceri de 2,27 miliarde lei, în scădere cu 21,86% comparativ cu acelaşi interval din 2023, ca urmare a diminuării volumelor de gaze livrate de 6,68%, scăderii producţiei de energie electrică cu 18,33% şi a reducerii veniturilor din servicii de înmagazinare cu 9,1%.
Totodată, veniturile din vânzarea gazelor naturale reprezintă aproximativ 85% din cifra de afaceri totală a primului trimestru din 2024, cele din vânzarea energiei electrice – 4,8% iar veniturile din servicii de înmagazinare aproximativ 6%.
Consumul de gaze naturale estimat la nivel naţional pentru T1 2024 a fost de circa 35,42 TWh, fiind cu aproximativ 5,5% mai mare decât cel înregistrat în primul trimestru al anului trecut.
Conform raportului, producţia de gaze naturale înregistrată în primul trimestru al anului 2024 a fost de 1,29 miliarde de metri cubi, cu 4,39% mai mare comparativ cu primul trimestru din 2023.
Cantitatea de energie electrică produsă a fost de 263,832 GWh în primul trimestru, cu 18,33% mai mică faţă de perioada similară a anului trecut (323,04 GWh).
Consumul de gaze naturale estimat la nivel naţional pentru T1 2024 a fost de 40,63 TWh, cu aproximativ 5,5% mai mare decât cel înregistrat în T1 2023.
Potrivit sursei citate, din consumul total, circa 5,21 TWh a fost acoperit cu gaze din import, iar diferenţa de 35,42 TWh cu gaze din intern, la care Romgaz a participat cu 13,69 TWh, ceea ce reprezintă 33,69% din consumul naţional şi 38,65% din consumul acoperit cu gaze din intern.
În primul trimestru din 2024, preţul acţiunilor Romgaz a avut o evoluţie uşor oscilantă, însă în creştere (+13,22%), între valoarea minimă a perioadei înregistrată în prima zi de tranzacţionare a anului de 49,55 lei şi valoarea maximă a perioadei de 56,10 lei, atinsă în ultima zi de tranzacţionare din luna martie. Valoarea medie de tranzacţionare a acţiunilor în primul trimestrul al anului 2024 este 51,9 lei/acţiune.